钦定古今图书集成/明伦汇编/氏族典/第448卷 > 《廖用贤尚友录》 > 沈莹
## 钦定古今图书集成/明伦汇编/氏族典/第448卷 > 《廖用贤尚友录》 > 沈莹

按《万姓统谱》：莹，丹阳太守。晋伐吴，后主皓使张悌督
莹及护军孙震、副军师诸葛靓率众三万，渡江逆之。
至牛渚，莹曰：“晋倾国大举，必悉益州之众，浮江而下，
我上流诸军，无有戒备，名将皆死，莫能御也。宜畜众
力，待来一战，若胜之，江西自清。今渡江逆战，胜不可
保；若或摧丧，则大事去矣。”悌曰：“吴之将亡，贤愚所知。
吾恐蜀兵来至，众心必骇惧，不可复整。今宜渡江决
战，若其败丧，则同死社稷；若其克胜，则北敌奔走，兵
势万倍。便当乘威南上，逆之中道，不忧不破。若相与
坐待敌至，君臣俱降，无复一人死难者，不亦辱乎！”遂
渡江战，吴军大败，莹与悌、震皆为晋军所杀。